
A legszentebb Istenszülő tiszteletreméltó öve elhelyezésének  emléke.
A vasárnap esti alkonyati zsolozsmán
„Uram, tehozzád...” után 
4. hang. Minta: Mint a vértanúk...
A te övedet magába záró sírod, ó Istenszülő, * a te szolgáid számára megszentelés frigyszekrénye, * szent védőbástya, * dicsőség és büszkeség, * s mindenfelé gyógyulások forrása. * Ma köréje gyülekezve szent dalokban magasztaljuk * a veled történt sok fönséges dolgot *’ és a csodák tengerét. (2x)
Örvendezéssel megünnepeljük, Szeplőtelen, * a te szent öved elhelyezését, * mert ma a te városodnak méltóztattál azt odaadni szent lepelként, * sérthetetlen oltalmazóként, * tiszteletreméltó ajándékul, * gyógyulások elvehetetlen kincséül, *’ a Szentlélek ajándékaival teli folyamként. (2x)
Íme, a dicsőséges hely, * íme, a mindig ragyogó hajlék, * melyben kegyelemben őrzik drága kincsként * az Isten leányának tiszteletreméltó övét! * Jöjjetek, emberek, * merítsetek belőle világosságot és engesztelést, * és kiáltsátok hálaadó lélekkel: * Legszentebb Szűz, áldunk téged mi, *’ a te Szülötted megváltottjai! (2x)
Dicsőség... most és... 2. hang
Rendkívül ragyogó koszorú gyanánt * ölti magára Isten Egyháza * a te szent övedet * szeplőtelen Istenszülő! * Örvendezve tündöklik ma * és titokzatosan vígad, * és így kiált hozzád, Nagyasszony: * Üdvözlégy, az ő isteni dicsőségének tiszteletreméltó koronája és koszorúja! * Üdvözlégy, a mindenség egyetlen dicsősége * és örökké tartó öröme! * Üdvözlégy, a hozzád folyamodók révpartja, *’ a mi oltalmunk és üdvösségünk! 
Előverses sztihirák
4. hang. Minta: Jelül rendelted.
Odaadtad városodnak * a te övedet, mindeneknél dicséretreméltóbb, * legszilár-dabb kötelék gyanánt, * és az megőriz isteni erejével minden veszedelemtől, * legyőzhetetlenné teszi népedet az ellenséggel szemben, * hogyha hangoztatja: * Az én erőm és erősségem s az én gyönyörű dicsekvésem * a te Fiad és Urad, *’ az egyetlen könyörületes.
Elővers: Megszenteli hajlékát a Fölséges.
Az Isten félelmével uralkodók * tiszteletreméltó kincsnek * tekintik a te övedet, teljesen szeplőtelen: * a te istenes, nagy dolgaiddal dicsekszenek, * és  mindig félelmetesekké lesznek az ellenség szemében. * Téged magasztalva hangoztatják * a kimondhatatlanul belőled születettnek: * Mindenható Jézus, *’ üdvözíts mindenkit, te könyörületes!
Elővers: A folyó árja megörvendezteti Isten városát.
Övezz körül minket, Szent Szűz, * a te öved erejével! * Tégy erőssé az ellenséggel szemben, * igázd le a reánk támadó és rajtunk zsarnokoskodó szenvedélyeket, * adj nekünk mindig győzelmet szenvedélytelenséggel, * hogy téged tiszta lélekkel dicsőítsünk * és Fiadnak szüntelenül hangoztassuk: * Mindenható Jézus, *’ üdvözíts mindenkit, te könyörületes!
Dicsőség... most és... 2. hang
Tisztítsuk meg szívünket és elménket, * zengjük mi is szépen az angyalokkal együtt a magasztalást, * Dávid énekét énekeljük * a mi Istenünk, a Krisztus Király szűz Jegyesének, és mondjuk: * Kelj fel, Uram, a te nyughelyedre, te és a te szentséged szekrénye! * Mert mint gyönyörűséges palotát, felékesítetted * és örökségül hagytad a te városodnak, Uralkodó, * hogy az ellenséges barbároktól megoltalmazza és megvédje *’ a te hatalmas erőddel, az ő közbenjárásával!
.Tropár(ok)
8. hang
Örökkészűz Istenszülő, embereknek oltalma, * ki szeplőtelen szülésedben sérületlen maradtál, * te a te szeplőtelen tested öltözetét és övét ajándékoztad körülvevő erősség gyanánt városodnak, * mert tebenned a természet és az idő megújul. * Esedezünk azért hozzád: Ajándékozz békét az egész világnak, *’ a mi lelkünknek pedig bőséges kegyelmet!
